
______________________________________________________________________________
На основу члана 138. став 1. Устава Републике Србије[footnoteRef:2] и члана 31. став 2. Закона о Заштитнику грађана[footnoteRef:3], у поступку контроле законитости и правилности рада Секретаријата за образовање и дечју заштиту Градске управе града Београда, поступајући по сопственој иницијативи, Заштитник грађана [2:  „Сл. гласник РС“ бр. 98/06]  [3:  „Сл. гласник РС“ бр. 79/05 и 54/07] 





У Т В Р Ђ У Ј Е



I
Секретаријат за образовање и дечју заштиту Градске управе града Београда повредио је право детета на предшколско образовање и васпитање снижавањем достигнутог нивоа остваривања овог права, тако што је:
· иновираним Уговором и Анексом Уговора о дневном боравку детета у предшколској установи ограничио обавезу пружања услуга предшколске установе на радну 2016/17. годину, 
· довео у неједнак положај децу која су уписана у предшколске установе у радној 2016/17. години, као и децу чији су родитељи/старатељи потписали Анекс Уговора о дневном боравку детета у предшколској установи, у односу на децу која су у предшколске установе уписана до тог периода на неодређено време, погодујући лакшим могућностима предшколских установа да не продуже пружање услуга деци чији родитељи/старатељи не испуњавају уговорне обавезе у наредној радној години, чиме је прекршио обавезу да се у свом поступању руководи најбољим интересима детета као приоритетним.


II
[bookmark: _GoBack]Секретаријат за образовање и дечју заштиту Градске управе града Београда повредио је начела добре управе, на тај начин што је у Уговор и Анекс Уговора о дневном боравку детета у предшколској установи за радну 2016/17. годину унео већ прописане обавезе даваоца услуга, као и забране понашања које су већ предвиђене позитивно-правним прописима (забрана насиља, злостављања и занемаривања у предшколској установи, обавезе предшколских установа да поступају у складу са правноснажним судским одлукама) стварајући код родитеља/старатеља погрешно уверење да поштовање ових обавеза и забрана зависи искључиво од закључења Уговора или Анекса Уговора са предшколском установом.


У циљу отклањања утврђених недостатака у раду, Заштитник грађана упућује надлежним органима Града Београда следеће:


П Р Е П О Р У К Е

I
Потребно је да Секретаријат за образовање и дечју заштиту Градске управе града Београда предузме одговарајуће мере из својих надлежности како би омогућио деци родитеља/старатеља који су са предшколском установом закључили уговоре на неодређено време, коришћење услуга предшколске установе у складу са одредбама старог Уговора који им гарантује достигнути ниво остваривања права на предшколско васпитање и образовање. 

II
Потребно је да Секретаријат за образовање и дечју заштиту Градске управе града Београда предузме одговарајуће мере из својих надлежности како би, у складу са већ достигнутим нивоом остваривања права на предшколско васпитање и образовање, изједначио положај све деце која користе услуге предшколских установа чији је оснивач Град Београд.

Потребно је да Секретаријат, у складу са ставом 1 препоруке II, обезбеди континуитет пружања услуга тако што ће у иновирани уговор и Анекс Уговора унети одредбу да корисник, уколико испуњава све обавезе, наставља коришћење услуга у следећој и свакој наредној радној години без поновног конкурисања и закључивања нових уговора.

	III 
Потребно је да Секретаријат за образовање и дечју заштиту Градске управе града Београда, у складу са препоруком II, обезбеди да се родитељима/старатељима који су већ потписали Анекс Уговора за радну 2016/17. годину, понуди закључивање новог Анекса Уговора који ће садржати одредбу да корисник, уколико испуњава све обавезе, наставља коришћење услуга у следећој и свакој наредној радној години без поновног конкурисања  и закључивања нових уговора
 
IV
Потребно је да Секретаријат за образовање и дечју заштиту Градске управе града Београда предузме одговарајуће мере како би предшколске установе упознале све запослене, децу и родитеље/старатеље са њиховим правима, обавезама и одговорностима прописаним Правилником о протоколу поступања у установи у одговору на насиље, злостављање и занемаривање.


Секретаријат за образовање и дечју заштиту Градске управе града Београда обавестиће Заштитника грађана о поступању по препорукама у року од 30 дана од дана пријема овог акта, уз достављање документације која поткрепљује изјашњење органа.
 

Ч и њ е н и ц е, о к о л н о с т и  и  р а з л о з и:


Након добијања информације да предшколске установе чији је оснивач Град Београд закључују Анекс Уговора о дневном боравку детета у предшколској установи (у даљем тексту: Анекс Уговора) са родитељима, односно старатељима деце која су уписана у предшколску установу пре радне 2016/17. године, којим се мења битна ставка - рок на који је закључен Уговор о дневном боравку детета у предшколској установи (у даљем тексту: стари Уговор) -Заштитник грађана је, по сопственој иницијативи, покренуо поступак контроле законитости и правилности рада Секретаријата за образовање и дечју заштиту Градске управе града Београда (у даљем тексту: Секретаријат), са захтевом за достављањем детаљних информација о свим околностима овог случаја. Након тога, Заштитнику грађана су се притужбама обратили родитељи деце указујући да су им предшколске установе понудиле да потпишу Анекс Уговора којим се мењају битни елементи старог Уговора.

Из изјашњења Секретаријата, извршеног непосредног надзора над радом Секретаријата, те увидом у целокупну прибављену документацију, утврђено је следеће:

-након састанка одржаног у јуну 2016. године са предшколским установама, удружењима запослених у предшколским установама и градским правобраниоцем, на коме је заузет заједнички став да је потребно да се на једнообразан начин дефинишу права и обавезе родитеља као корисника услуга и предшколских установа, као давалаца услуге, Секретаријат је сачинио предлог иновираног Уговора о дневном боравку детета у предшколској установи (У даљем тексту: нови Уговор) који важи за нове кориснике почев од радне 2016/17. године, док је за дотадашње кориснике услуга предшколских установа сачињен предлог Анекса Уговора за радну 2016/17. годину,[footnoteRef:4] [4:  акт органа VII-01 Бр.07-567/16 од 10. 11. 2016. године] 


-Секретаријат је нови Уговор, као и Анексе Уговора доставио директорима свих предшколских установа, како би све установе закључивале са родитељима типске уговоре, односно анексе;[footnoteRef:5] [5:  Оп. цит.] 


-након спроведеног Конкурса  за упис деце у предшколске установе за радну 2016/17. годину, са родитељима чија се деца први пут уписују у предшколску установу чији је оснивач Град Београд, закључен је иновирани Уговор за радну 2016/17. годину, док је родитељима чија деца већ похађају предшколску установу, а који су са предшколском установом имали закључен стари Уговор на неодређено време, понуђен Анекс Уговора;

-потреба за закључењем Уговора за радну 2016/17. годину, јавила се „пре свега због великих дуговања родитеља према предшколским установама, који се не могу наплатити и поред покренутих судских спорова“; [footnoteRef:6] [6:  Оп. цит.] 


-Анексом Уговора брише се члан 15. став 1. старог Уговора којим је предвиђено закључење уговора о пружању услуга предшколске установе на неодређено време и додаје члан 17а који предвиђа да се уговор са корисником услуга закључује за радну 2016/17. годину;

-одредбом новог Уговора и Анекса Уговора за радну 2016/17. годину предвиђено је да корисник, уколико испуњава обавезе по уговору, наставља коришћење услуга и у радној  2017/18. години, без поновног конкурисања, закључивањем Анекса овог уговора;

-нови Уговор и Анекс Уговора за радну 2016/17. годину садрже и следеће одредбе: 
· у установи је забрањено насиље, злостављање и занемаривање деце, физичко кажњавање и вређање личности, односно сексуална злоупотреба деце или запослених а у случају кршења наведене забране од стране корисника услуга, давалац услуга ће одмах поднети пријаву надлежним органима;
· уколико је код корисника услуга у току поступак развода брака, поверавање деце или регулисање виђања у објекту Установе, давалац услуга ће поступати у свему искључиво у складу са правноснажном судском одлуком или издатом привременом мером
· уколико корисник услуга дете остави у објекту и/или га остави испред објекта мимо утврђеног радног времена објекта, давалац услуга ће одмах обавестити надлежне органе: Центар за социјални рад и Полицијску управу.

****

Приликом утврђивања недостатака у раду Секретаријата, Заштитник грађана се руководио Конвенцијом о правима детета[footnoteRef:7], Општим коментаром Комитета за права детета бр. 5: „Опште мере имплементације Конвенције о правима детета“[footnoteRef:8], одредбама Закона о основама система образовања и васпитања[footnoteRef:9] и Закона о предшколском образовању и васпитања[footnoteRef:10], Правилником о протоколу поступања у установи у одговору на насиље, злостављање и занемаривање[footnoteRef:11], као и принципима добре управе. [7:  Закон о ратификацији Конвенције уједињених нација о правима детета („Сл. лист СФРЈ - Међународни уговори”, бр. 15/90 и “Сл. лист СРЈ - Међународни уговори”, бр. 4/96 и 2/97)]  [8:  Комитет за права детета Уједињених нација, Општи коментар бр. 5 – Опште мере имплементације Конвенције о правима детета]  [9:  „Службени гласник РС“, бр. 72/2009, 52/2011, 55/2013, 35/2015 - аутентично тумачење и 68/2015]  [10:  „Службени гласник РС“, бр. 18/2010]  [11:  „Сл. гласник РС“, бр. 30/2010] 


У свим активностима које се тичу деце од примарног значаја су интереси детета без обзира на то да ли их спроводе јавне или приватне институције за социјалну заштиту, судови, административни органи или законодавна тела.[footnoteRef:12] [12:  члан 2. Закона о ратификацији Конвенције Уједињених нација о правима детета ] 


Обезбеђивање да у свим активностима које се тичу деце, најбољи интереси детета морају бити од првенственог значаја (чл. 3. ст. 1.) као и да се, при развоју и доношењу закона и политике на свим нивоима власти, све одредбе Конвенције морају поштовати – захтевају следеће перманентне поступке: процену утицаја на децу (предвиђајући утицај сваког предложеног закона, одлуке, политичког курса или прерасподеле буџета на децу и уживање њихових права) и евалуацију утицаја на децу (процењујући фактички утицај који је настао услед имплементације). Ови поступци морају бити уткани у све нивое државне управе, и то у што ранијој фази развоја закона или политике.[footnoteRef:13] [13:  Комитет за права детета Уједињених нација, Општи коментар бр. 5 – Опште мере имплементације Конвенције о правима детета] 


Од сваког владиног, парламентарног и судског тела или институције захтева се да примени начело најбољег интереса детета тако што ће систематски процењивати како његове одлуке и активности утичу или ће утицати, на дечја права или интересе, на пример како утиче предложени или постојећи закон или нека административна олука или судска пресуда ….[footnoteRef:14] [14:  Оп. цит.] 


Државе чланице предузимају све одговарајуће законодавне, административне и остале мере за остваривање права признатих у овој Конвенцији. У вези са економским, социјалним и културним правима, државе чланице предузимају такве мере максимално користећи своја расположива средства, а где је то потребно, у оквиру међународне сарадње.[footnoteRef:15] [15:  члан 2. Закона о ратификацији Конвенције Уједињених нација о правима детета ] 


Комитет за права детета Уједињених нација, појашњавајући одредбе члана 4. Конвенције, указује да он одражава прихватање реалности да недостатак средстава – финансијских и других – може бити препрека пуној имплементацији економских, социјалних и културних права у неким државама; овај члан такође уводи концепт „прогресивне реализације ових права“: државе морају бити у могућности да демонстрирају да су имплементирале „до максимума својих расположивих средстава“ и где је неопходно, тражиле међународну подршку и сарадњу.[footnoteRef:16] [16:  Комитет за права детета Уједињених нација, Општи коментар бр. 5 – Опште мере имплементације Конвенције о правима детета ] 


То што је држава централизовала своју власт кроз преношење своје власти (деволуцију) и делегирање надлежности, никако не умањује директну одговорности њене владе да испуни своје обавезе према свој деци, а у оквирима своје јурисдикције, без обзира на структуру државе. У процесу предаје надлежности, државе чланице се морају уверити да нове власти имају неопходне финансијске, људске и остале ресурсе како би ефикасно преузеле обавезу имплементације Конвенције.[footnoteRef:17] [17:  Оп. цит.] 


Предшколско васпитање и образовање остварује се у складу са Уставом, законом којим се уређују основе система образовања и васпитања, ратификованим међународним конвенцијама и овим законом, полазећи од права детета, развојних, образовних, културних, здравствених и социјалних потреба деце и породица са децом предшколског узраста.[footnoteRef:18] [18:  члан 1. Закона о предшколском образовању и васпитања ] 


Систем образовања и васпитања мора да обезбеди за сву децу, ученике и одрасле једнако право и доступност образовања и васпитања.[footnoteRef:19] [19:  члан 3. Закона о основама система образовања и васпитања] 


У остваривању принципа, посебна пажња посвећује се правовременом укључивању у различите видове предшколског васпитања и образовања, као и остваривању права на образовање, без угрожавања других права детета и других људских права.[footnoteRef:20]  [20:  Оп. цит.] 


[bookmark: str_3]Ради превенције насиља, злостављања и занемаривања установа је дужна да упозна све запослене, децу, ученике и родитеље са њиховим правима, обавезама и одговорностима, прописаним законом, Правилником о протоколу и другим подзаконским и општим актима.[footnoteRef:21] [21:  Правилник о протоколу поступања у установи у одговору на насиље, злостављање и занемаривање] 



***

Уговори о дневном боравку детета у предшколским установама су по својој природи уговори по приступу. Природа ових уговора је таква да понудилац условљава закључење уговора прихватањем свих одредби уговора које предлаже, а на другој уговорној страни је да прихвати или не прихвати све одредбе Уговора, односно Уговор у целости. У том смислу понудилац, што је у овом случају предшколска установа, због природе уговора и положаја који има као установа са јавним овлашћењима, користи свој повољнији положај и намеће услове који јој више одговарају. С обзиром на очигледан дисбаланс моћи уговорних страна и повољнији положај предшколских установа у овом случају, не може се прихватити образложење Секретаријата да је потреба за изменом рока у ком се предшколска установа обавезала да пружа услуге настала „пре свега због великих дуговања родитеља према предшколским установама, која се не могу наплатити и поред покренутих судских спорова“. Ово тим пре што су исти механизми за наплату дуговања били на располагању предшколским установама и пре наведених измена одредаба старог Уговора, а новим Уговором односно Анексом нису предвиђени нови механизми за наплату дуговања. Новим одредбама омогућено је предшколској установи да детету, због неиспуњења обавезе родитеља, једноставно не продужи боравак у предшколској установи само на основу истека рока на који је закључен, чак и пре покретања поступака за принудну наплату дуговања родитеља. 
На питање због чега надлежни органи Града Београда не настављају са коришћењем већ расположивих механизама за заштиту својих интереса у погледу намирења дуговања родитеља/старатеља, представници Секретаријата су, у непосредном надзору, изјавили да су уверени да ће орочавање пружања услуге на једну радну годину утицати на оне родитеље/старатеље, који своје обавезе не испуњавају редовно, да своје заостале обавезе измирују пре почетка нове радне године, те тако неће бити разлога за покретање поступака за принудну наплату, који су дуготрајни.  

Секретаријат је на овај начин, у циљу избегавања евентуалних потешкоћа предшколских установа у вези са поступцима принудне наплате дуговања, ускратио остваривање права на предшколско васпитање и образовање свој деци, без обзира да ли њихови родитељи/старатељи испуњавају обавезу плаћања пружених услуга. Образложење измене Уговора које је дао Секретаријат је неприхватљиво, јер је овакво решење погодовало искључиво интересу предшколске установе да избегне да користи расположива правна средства ради намирење дуговања, а имало је негативне последице и по децу чији родитељи/старатељи редовно измирују своје обавезе. 

Оваквим поступањем надлежни органи Града Београда нису поштовали обавезу заштите најбољег интереса детета, као приоритетног у свим околностима и мерама и активностима које предузимају државни органа, већ су погодовали интересима предшколских установа, тако што су им омогућили да свој деци ускрате, односно ороче даље коришћење услуга предшколског образовања и васпитања због дуговања појединих родитеља/старатеља и евентуалних потешкоћа предшколских установа у намирењу тих дуговања. Наиме, интереси предшколских установа да лакше наплате дуговања, као и могућност да због неиспуњења обавезе родитеља/старатеља уговорна обавеза предшколске установе престане истеком једне радне године, имали су већи значај од најбољих интереса детета.

У свим активностима које се тичу детета, дужност је свих да се руководе најбољим интересима детета. Превасходност најбољег интереса детета подразумева да интерес детета има предност над интересом родитеља/старатеља, органа управе, установе или институције, у свим ситуацијама када се ови интереси разликују од интереса детета.

Секретаријат је изашао у сусрет захтевима предшколских установа да се уговори о пружању услуга ороче на једну радну годину и да истовремено након истека те радне године не продуже уговор о коришћењу услуга деци чији родитељи/старатељи не измирују своје обавезе, желећи да скрате период дуговања и тако умање губитак у случају немогућности наплате дуга, јер су раније и поред постојања дуга и покренутих судских поступака, наставили да доводе децу у вртић и користе услуге које не плаћају, што је сада спречено аутоматским истеком рока на који је закључен уговор.

Ипак, заштита интереса предшколске установе може се обезбедити коришћењем механизама принудне наплате дуговања од родитеља/старатеља који не измирују обавезе и током радне године, чак и без раскида уговора, а свакако без угрожавања интереса и права на предшколско васпитање и образовање свој деци. Супротно томе, Секретаријат је угрозио право на предшколско васпитање и образовање свој деци тако што је пружање услуга предшколских установа орочио на једну радну годину новоуписаној деци, односно, скратио пружање услуга већ уписаној деци, без разлике да ли њихови родитељи/старатељи испуњавају или не своје уговорне обавезе. На овај начин, Секретаријат је повредио принцип добре управе о сразмерности и сврсисходности својих мера, јер циљ и сврха измена Уговора нису били у сразмери са последицама по остваривање права детета на предшколско васпитање и образовање и неосновано ограничавање остваривања овог права свој деци без разлике.

При доношењу одлука и вршењу других службених радњи, органи јавне власти старају се да мере и радње које предузимају буду у сразмери са циљем којем се у поступку тежи, као и да мере и активности предузимају сврсисходно, према циљу због кога је покренут. Органи јавне власти не смеју неосновано, нерационално и несразмерно да ограничавају права грађана, ако то није у разумној вези са законитим циљем поступка или радње која се предузима. 

Последице измене старих и сачињавања нових Уговора, супротно постављеном циљу да се на једнообразан начин дефинишу права и обавезе корисника услуга, довеле су у неједнак положај децу која су уписана у предшколске установе у радној 2016/17. години и децу чији су родитељи/старатељи потписали Анексе Уговора за радну 2016/17. годину, у односу на децу која су у предшколске установе уписана на основу уговора закључених на неодређено време и чији родитељи/старатељи нису потписали Анексе Уговора.

Органи јавне власти су дужни да у свакој прилици поштују принцип једнакости грађана пред законом, а посебно када решавају о захтевима грађана и доносе одлуке. Они поступају једнако према свим грађанима у истој правној и фактичкој ситуацији.

Скраћивање односно орочавање обавеза пружања услуга предшколских установа на радну 2016/17. годину, са могућношћу продужења за наредну радну 2017/18. годину, у односу на ранији период када су уговори са родитељима/старатељима деце која бораве у предшколским установама закључивани на неодређено време, представља снижење достигнутог нивоа остваривања права на предшколско образовање и васпитање, супротно преузетим обавезама државе (ратификацијом Конвенције о правима детета) да унапређује остваривање права детета. 

Кад се ради о имплементацији преузетих обавеза државе, потврђивањем Конвенције о правима детета, у погледу заштите и остваривања групе економских, социјалних и културних права, у коју спада и право на образовање и васпитање, препознате су и уважене ограничене могућности и недостатак средстава – финансијских и других – као препреке пуној имплементацији ових права. Међутим, држава има обавезу прогресивне реализације ових права, односно континуираног рада на унапређењу остваривања ових права. У конкретном случају, Секретаријат не само да није наставио да унапређује остваривање права на предшколско васпитање и образовање, већ је снизио достигнути ниво остваривања овог права, а разлози за то нису били недостатак средстава, већ погодности дате предшколским установама да решавају проблеме које имају само у случајевима оних корисника који не извршавају своје уговорне обавезе.

Осим тога, код родитеља/старатеље деце која су уписана у предшколске установе на основу закључених старих Уговора, створена су оправдана очекивања да ће њиховом детету услуга предшколског васпитања и образовања бити пружена на неодређено време. Скраћивањем и орочавањем периода пружања ове услуге, као и увођењем обавезе да се за наредну радну годину потписује Анекс Уговора, повређено је право детета на предшколско васпитање и образовање, јер су родитељи/старатељи доведени у правну неизвесност у погледу тога да ли ће им бити обезбеђено и гарантовано пружање услуге под истим условима и након истека радне 2017/18. године, без обзира да ли испуњавају или не испуњавају своје уговорне обавезе. Оваквим поступањем Секретаријат је повредио принципе добре управе, јер у овом случају надлежни државни орган није поштовао створена и оправдана разумна очекивања код досадашњих корисника, а сву децу је довео у правну неизвесност у погледу тога да ли ће им услуга бити доступна и након радне 2017/18. године, користећи свој повољнији положај и погодујући својим интересима, а на штету права и најбољих интереса деце. 

Органи јавне власти поштују оправдана и разумна очекивања која грађани имају, посебно с обзиром на претходну праксу органа јавне власти или која су ти или други органи и службеници створили. 

Непотребним уношењем у нов Уговор и Анекс Уговора одредаба позитивно-правних прописа које се односе на забрану насиља, злостављања и занемаривања у установама васпитања и образовања, Секретаријат је прекршио принципе добре управе, јер је на овај начин, код родитеља/старатеља деце која похађају предшколске установе, створио погрешна очекивања да поштовање ових одредаба зависи од потписивања уговора. Осим тога, Секретаријат је  новим одредбама предвидео мере за случај да корисник крши забрану, чиме је код корисника створено погрешно уверење да су предвиђене само мере када корисник крши ову забрану, односно да нису предвиђени поступци који су на располагању кориснику када предшколска установа крши забрану. Такође, Секретаријат је пропустио да у нове одредбе унесе све прописане обавезе и одговорности предшколске установе у вези са забраном насиља. Због свега наведеног, Заштитник грађана је упутио препоруку Секретаријату да обезбеди да предшколске установе на одговарајући начин изврше своју прописану обавезу да информишу запослене, децу и родитеље/старатеље о свим њиховим правима, обавезама и одговорностима у вези са забраном, у складу са Правилником о протоколу поступања у установи у одговору на насиље, злостављање и занемаривање.

Заштитник грађана налази да се недостаци у раду Секретаријата у овом случају могу отклонити, предузимањем адекватних мера како би се изједначио положај све деце која су корисници услуга предшколског васпитања и образовања и обезбеђивањем достигнутог нивоа остваривања права свој деци, без разлике. Такође, Заштитник грађана сматра да се деци континуитет у пружању услуге предшколског васпитања и образовања обезбеђује уношењем одредбе у иновирани уговор и Анекс Уговора да корисник, уколико испуњава све обавезе, наставља коришћење услуга у следећој и свакој наредној радној години без поновног конкурисања и закључивања нових уговора.

У случају поступања која се негативно одражавају на права и интересе грађана, органи јавне власти имају обавезу отклањања штетних последице у односу на грађане, када околности случаја указују на такву потребу или могућност, а нарочито уколико се ради о штети по права и најбоље интересе детета.

Стога је, на основу свих утврђених чињеница и околности, овај орган, применом члана 31. став 2. Закона о Заштитнику грађана, дао препоруке Секретаријату, у циљу отклањања утврђених недостатака у раду у највећој могућој мери, унапређења рада органа управе и спречавања сличних пропуста у будућности.

